b"\n_START_ARTICLE_\nNeapelj\n_START_SECTION_\nGrki in Rimljani\n_START_PARAGRAPH_\nMesto je naseljeno \xc5\xbee od neolitika. \xc5\xbde v 2. tiso\xc4\x8dletju pr. n. \xc5\xa1t. so Grki na obmo\xc4\x8dju Neaplja postavili prve naselbine. V 9. st. pr. n. \xc5\xa1t. so Grki z Rodosa na dana\xc5\xa1njem polotoku, kjer se nahaja trdnjava Castel dell'Ovo, zgradili majhno trgovsko pristani\xc5\xa1\xc4\x8de Parthenope. V 6. st. pr. n. \xc5\xa1t. so na ravnini ob otoku ustanovili novo mesto Neapolis, ki je postalo eno izmed glavnih mest Magne Grecie. Mesto je postalo zavetnik Rimske republike proti Kartagini. Med samnitskimi vojnami so Neapolis zavzeli Samniti, vendar so ga Rimljani hitro prevzeli in ga spremenili v kolonijo. V \xc4\x8dasu rimske dobe so prebivalci Neaplja obdr\xc5\xbeali gr\xc5\xa1ki jezik in navade, mesto pa so krasile rimske vile, akvadukti in terme. Tam se je izobra\xc5\xbeeval tudi rimski pesnik Vergilij. V tem obdobju se je v mestu prvi\xc4\x8d pojavilo kr\xc5\xa1\xc4\x8danstvo, pravijo, da sta tu oznanjevala tudi Peter in Pavel.\n_START_SECTION_\nNeapeljsko kraljestvo\n_START_PARAGRAPH_\nGlavno mesto kraljestva je bilo Neapelj. Do trinajstega stoletja je bilo sestavni del Kraljevine Sicilije. Leta 1302 so Kraljevino Sicilijo uradno razdelili na dva dela: Neapeljsko kraljestvo, ki je pripadalo An\xc5\xbeujcem, in Sicilija, ki je pripadala Aragoncem. V 15. st. je Neapelj pri\xc5\xa1el pod francosko oblast. Karel VIII. Francoski, dedi\xc4\x8d neapeljskih An\xc5\xbeujcev, je vdrl na italijanska tla in tako za\xc4\x8del italijanske vojne, ki so nadaljnjih 65 let pusto\xc5\xa1ile Italijo. Leta 1503 je Neapeljsko kraljestvo pri\xc5\xa1lo pod \xc5\xa0pance. Po kon\xc4\x8dani \xc5\xa1panski nasledstveni vojni (1701-1704) je Neapeljsko kraljestvo pripadalo avstrijski veji Habsbur\xc5\xbeanov.\n_START_SECTION_\nOd zdru\xc5\xbeitve Italije do danes\n_START_PARAGRAPH_\nLeta 1861 je Neapelj postal del Kraljevine Italije. Zaradi slabega gospodarstva se je iz Neaplja izselilo ve\xc4\x8d kot 4 milijone prebivalcev. V \xc5\xa1tiridesetih letih po zdru\xc5\xbeitvi Italije je prebivalstvo narastlo le za 26%, vendar je bilo Neapelj \xc5\xa1e vedno najve\xc4\x8dje italijansko mesto. Leta 1884 je zaradi slabe kanalizacije izbruhnila epidemija kolere. Med drugo svetovno vojno je bilo to najve\xc4\x8dkrat napadeno italijansko mesto in prvo, ki se je uprlo proti nem\xc5\xa1ki okupaciji. Mesto je bilo osvobojeno 1. oktobra 1943, ko so pri\xc5\xa1le ameri\xc5\xa1ke in britanske sile. Obnovitev bazilike svete Klare je simbol ponovnega rojstva Neaplja. Med letoma 1950 in 1984 je italijanska vlada v pomo\xc4\x8d neapeljskemu gospodarstvu ustanovila razvojni sklad Cassa per il Mezzogiorno. Vendar je v Neaplju \xc5\xa1e vedno visok nivo brezposelnosti. Ta problem naj bi leta 2007 re\xc5\xa1il Silvio Berlusconi, vendar se je z recesijo problem brezposelnosti \xc5\xa1e poslab\xc5\xa1al.\n_START_SECTION_\nUnescova svetovna dedi\xc5\xa1\xc4\x8dina\n_START_PARAGRAPH_\nV Neaplju najdemo veliko zgodovinskih zgradb in znamenitosti, vklju\xc4\x8dno s srednjeve\xc5\xa1kimi gradovi in \xc5\xa1iroko paleto pomembnih kulturnih in\xc2\xa0 zgodovinskih najdi\xc5\xa1\xc4\x8d v okolici. Med nje spadajo kraljeva pala\xc4\x8da v Caserti, Pompeji in\xc2\xa0 Herculaneum. V Neaplju je najbolj ohranjena arhitektura v srednjeve\xc5\xa1kem, renesan\xc4\x8dnem in baro\xc4\x8dnem stilu. Ima kar 448 zgodovinskih cerkva. Leta 1995 so staro mestno jedro uvrstili na seznam Unescove svetovne dedi\xc5\xa1\xc4\x8dine.\n_START_SECTION_\nTrgi, pala\xc4\x8de in gradovi\n_START_PARAGRAPH_\nGlavni mestni trg je trg Piazza del Plebiscito, ki ga je dokon\xc4\x8dal Ferdinand I. Dveh Sicilij. Na vzhodnem delu trga se nahaja neapeljska kraljeva pala\xc4\x8da, na zahodu pa cerkev San Francesco di Paola. Na obeh straneh se razteza tudi stebri\xc5\xa1\xc4\x8de. V bli\xc5\xbeini trga stoji Gledali\xc5\xa1\xc4\x8de San Carlo, ki je najstarej\xc5\xa1a operna hi\xc5\xa1a v Italiji._NEWLINE_Neapelj je zelo poznan po svojih gradovih, najstarej\xc5\xa1i med njimi je Castel dell'Ovo. Castel Nuovo je eden izmed glavnih neapeljskih znamenitosti, v njem je na primer leta 1294 pape\xc5\xbe Celestin V. odstopil, nasledil pa ga je pape\xc5\xbe Bonifacij VIII. Castel Capuano je bil zgrajen v 12. stoletju, skozi zgodovino je v njem \xc5\xbeivelo veliko kraljev in kraljic, v 16. stoletju pa so v njem ustanovili prizivno sodi\xc5\xa1\xc4\x8de. Castel Sant'Elmo, ki je zgrajen v obliki zvezde._NEWLINE_Neapelj je poznan po svojih zgodovinskih muzejih. Nacionalni arheolo\xc5\xa1ki muzej Neaplja je pomemben arheolo\xc5\xa1ki muzej, zlasti zaradi najdb iz rimskega obdobja. Zelo pomembne so tudi najdbe iz bli\xc5\xbenjih Pompejev, Stabij in Herculaneuma, pa tudi najdbe iz gr\xc5\xa1kega in renesan\xc4\x8dnega obdobja. narodni muzej Capodimonte razstavlja slike od 13. \xe2\x80\x93 18. stoletja, med njimi najdemo pomembna dela slikarjev kot so Simone Martini, Rafael, Caravaggio, El Greco in Luca Giordano. Nasproti kraljeve pala\xc4\x8de stoji Galerija Umberto I, v kateri se nahaja Muzej koral. V muzeju MADRE lahko najdemo dela avtorjev, kot so Francesco Clemente, Richard Serra in Rebecca Horn.\n_START_SECTION_\nCerkve\n_START_PARAGRAPH_\nMesto je sede\xc5\xbe Neapeljske \xc5\xa1kofije, v njem pa lahko najdemo veliko cerkva. Najpomembnej\xc5\xa1a je stolnica Marijinega vnebovzetja, bolje poznana kot stolnica Svetega Januarija, najbolj priljubljenega mestnega zavetnika, ki slovi po \xc4\x8dude\xc5\xbeu uteko\xc4\x8dinjene krvi."